DEĊIŻJONI TAL-KUMMISSJONI
tas-6 ta' Settembru 2006
dwar il-kontribuzzjoni finanzjarja tal-Komunità għall-qerda tad-deni klassiku tal-ħnieżer fis-Slovakkja fl-2005
(innotifikata taħt dokument numru C(2006) 3944)
(It-test bis-Slovakk biss huwa awtentiku)
(2006/606/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-deċiżjoni tal-Kunsill 90/424/KEE tas-26 ta' Ġunju 1990 dwar ċerti spejjeż fil-qasam veterinarju (1), u, b'mod partikolari, l-Artikolu 3 tagħha,
Billi:
(1)
Sabiex tikkontribwixxi għall-qerda tal-marda fl-iqsar żmien, il-Komunità għandha l-possibbiltà li tikkontribwixxi finanzjarjament għall-ispejjeż eliġibbli mġarrba mill-Istat Membru, fil-kondizzjonijiet stipulati mill-Artikolu 3 tad-Deċiżjoni 90/424/KEE.
(2)
Il-kontribuzzjoni finanzjarja tal-Komunità fil-qafas tal-miżuri ta' urġenza tal-ġlieda kontra d-deni klassiku tal-ħnieżer hi suġġetta għar-regoli ffissati mir-Regolament tal-Kummissjoni (KE) Nru 349/2005 tat-28 ta' Frar 2005 (2) li jistabbilixxi r-regoli li għandhom x'jaqsmu mal-finanzjament Komunitarju ta' l-interventi ta' urġenza u tal-ġlieda kontra ċertu mard ta' l-annimali msemmija fid-Deċiżjoni tal-Kunsill 90/424/KEE.
(3)
Seħħew tifqigħat tad-deni klassiku tal-ħnieżer fir-Repubblika Slovakka fl-2005. Il-feġġ ta' din il-marda jista' jirrappreżenta periklu serju għall-popolazzjoni tal-bhejjem tal-Komunità.
(4)
Fil-31 ta' Ottubru 2005, ir-Repubblika Slovakka ressqet talba ta' ħlas lura dwar l-ispejjeż kollha fit-territorju tagħha.
(5)
L-awtoritajiet Franċiżi ssodisfaw bis-sħiħ l-obbligi tekniċi u amministrattivi tagħhom rigward il-miżuri stipulati fl-Artikolu 3 tad-Deċiżjoni 90/424/KEE u l-Artikolu 6 tar-Regolament (KE) Nru 349/2005.
(6)
Il-ħlas tal-kontribuzzjoni finanzjarja mill-Komunità għandu jkun suġġett għall-kundizzjoni li l-azzjonijiet ippjanati fil-fatt twettqu u li l-awtoritajiet jipprovdu l-informazzjoni kollha meħtieġa fiż-żmien stipulat.
(7)
Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
IDDEĊIDIET:
L-ewwel Artikolu
Għoti ta' kontribuzzjoni finanzjarja tal-Komunità lir-Repubblika Slovakka
1. Is-Slovakkja tista' tibbenefika mill-kontribuzzjoni finanzjarja tal-Komunità għall-ispejjeż li ġġarrbu fil-qafas tal-miżuri ta' urġenza fil-ġlieda kontra l-marda tad-deni klassiku tal-ħnieżer fl-2005.
2. Il-kontribuzzjoni finanzjarja tal-Komunità tirrappreżenta 50 % ta' l-ispejjeż eliġibbli għall-finanzjament Komunitarju. Dawn jitħallsu bil-kondizzjonijiet stipulati fir-Regolament tal-Kummissjoni (KE) Nru 349/2005.
Artikolu 2
Id-Destinatarju
Din id-deċiżjoni hija indirizzata lir-Repubblika Slovakka.
Magħmul fi Brussell, nhar is-6 ta' Settembru 2006.